John Adams
Store norske leksikon,Historie,Verdens historie og samtidshistorie,Nord- og Mellom-Amerika,USAs historie
John Adams var en amerikansk politiker og diplomat. Han var USAs andre president i perioden 1797–1801. Som jurist forsvarte han de britiske soldatene som var anklaget for «Bostonmassakren» i 1770, men var samtidig kjent som en aktiv talsmann for uavhengighet.
John Adams representerte Massachusetts blant annet i den første og den andre kontinentale kongress (1774–1778), der han var en av hovedmennene bak uavhengighetserklæringen. Han var også amerikansk sendemann til flere europeiske land i 1778–1788. Deretter var han De forente staters visepresident i 1789–1797 og dermed president i Senatet, hvor han ved stemmelikhet avgjorde voteringer hele 20 ganger.John Adams etterfulgte George Washington som USAs president i 1797. Politisk ble Adams regnet blant føderalistene, men kom i strid med føderalistlederen Alexander Hamilton. Hans posisjon ble også svekket på grunn av føderalistenes lovgivning (Alien and Sedition Acts). Etter valget i 1800 måtte han overlate presidentvervet til antiføderalistlederen Thomas Jefferson, men som han på sine eldre dager gjenopptok kontakten med. Hans etterslekt tellet flere fremtredende kvinner og menn, blant andre sønnen John Quincy Adams, USAs sjette president. Les mer i Store norske leksikon USAs historie Presidenter i USA USAs politiske system oversikt over USAs historie Litteratur McCullough, David G.: John Adams, 2001 Smith, Page: John Adams, 1962, to bind